Source: https://www.eknitra.sk/aktualita-576/dan-z-motorovych-vozidiel-za-2019/
Timestamp: 2020-06-06 18:38:51+00:00
Document Index: 15580241

Matched Legal Cases: ['§ 6', '§ 6', '§ 6', '§ 7', '§ 2', '§ 9', '§ 9', '§ 159', '§ 6', 'čl. 3', '§ 2', '§ 6', '§ 6', '§ 8', '§ 2', '§ 8', '§ 9']

Daň z motorových vozidiel za 2019
V roku 2019 bol novelizovaný zákon č. 361/2014 Z. z. . o dani z motorových vozidiel a o zmene a doplnení niektorých zákonov v znení zákona č. 253/2015 Z. z. (ďalej len „zákon“) zákonom č. 364/2019 Z. z., ktorým sa dopĺňa zákon č. 106/2018 Z. z. o prevádzke vozidiel v cestnej premávke a o zmene a doplnení niektorých zákonov a ktorým sa menia a dopĺňajú niektoré zákony (ďalej len „novela zákona“). V tejto súvislosti je vhodné uviesť čoho sa novela zákona týka:
Predmetu dane:
Od 1.1.2020 sa predmet dane nemenil, došlo iba upresneniu pojmu „používanie vozidla na podnikanie“ a to iba na účely tohto zákona. Pojem „používanie vozidla na podnikanie“ bol spresnený tak, aby ním nebolo iba „skutočné použitie vozidla na podnikanie“, ale aby zachytil vozidlo aj z pohľadu účtovníctva, teda ako majetok zaradený do užívania podľa zákona č. 431/2002 Z. z. o účtovníctve v znení neskorších predpisov (ďalej len „zákon o účtovníctve“), tiež aj z pohľadu dane z príjmov, ak pri príjmoch z podnikania podľa § 6 ods. 1 a príjmoch z inej samostatne zárobkovej činnosti podľa § 6 ods. 2 daňovník uplatňuje preukázateľne vynaložené výdavky spôsobom evidovania vozidla v daňovej evidencii podľa § 6 ods. 11 zákona o dani z príjmov alebo tiež uplatňovanie výdavkov spojených s používaním vozidla. Pojem používanie vozidla na podnikanie podchytil aj vzťahové situácie vozidlo a daňovník, ak ide o daňovníka v polohe užívateľa alebo zamestnávateľa. Predmetom dane sa tak vozidlo môže stať ešte skôr, než sa „skutočne“ použije „na ceste“, samozrejme za predpokladu, že spĺňa všetky ostatné podmienky predmetu dane.
Negatívneho vymedzenia predmetu dane:
Podľa nového znenia negatívneho vymedzenia predmetu dane, predmetom dane nie je vozidlo, ktoré má pridelené zvláštne evidenčné číslo M, H alebo S. Úpravou znenia negatívneho vymedzenia predmetu dane sa okruh vozidiel, ktoré zdaneniu daňou z motorových vozidiel nepodliehajú rozšíril o ďalšie vozidlá s prideleným zvláštnym evidenčným číslom. Podľa novej úpravy sa teda negatívne vymedzenie predmetu dane bude týkať nielen vozidla, ktoré má pridelené zvláštne evidenčné číslo „M“ ale aj vozidiel s prideleným zvláštnym evidenčným číslom „S“ – športové vozidlo alebo „H“ – historické vozidlo. Ak teda ide o vozidlo, ktoré spĺňa podmienku, t .j. patrí do zákonom vymedzenej kategórie vozidiel s prideleným zvláštnym evidenčným číslom obsahujúcim písmeno M, H alebo S, potom takéto vozidlo nie je predmetom dane a neuvádza sa ani v daňovom priznaní.
Základ dane aj po prijatí novely zostal zachovaný, nezmenili sa „skupiny vozidiel“ a pre ne stanovené parametre, podľa ktorých sa postupuje pri určení ročnej sadzby dane uvedenej v prílohe č.1 k zákonu. Od 1.1.2020 sa pre označenie paliva na r. 18 osvedčenia o evidencii časť II využíva číselník uverejnený na stránke MDaV SR, v ktorom napr. elektromobil (vozidlo len s elektrickým pohonom napájaným z batérie) je identifikovaný zápisom „BEV“ na predmetnom riadku.
Zníženie a zvýšenie ročnej sadzby dane (§ 7):
Spôsob úpravy ročnej sadzby dane zostal zachovaný, t. j. úprava ročnej sadzby dane sa vykoná v závislosti od veku vozidla, následne od druhu pohonu vozidla (hybridné motorové vozidlo) alebo od druhu alternatívneho paliva alebo v závislosti od skutočnosti, že sa vozidlo používalo v kombinovanej doprave. Číselník uverejnený na stránke MDaV SR obsahuje nové označenie paliva (alternatívneho) CNG, LNG a Vodík H2 a tiež aj hybridného elektrického vozidla – HEV (hybridné elektrické vozidlo) a PHEV (plug-in hybridné elektrické vozidlo).
Novelou zákona od 1.1.2020 došlo k nahradeniu pojmov hybridné motorové vozidlo alebo hybridné elektrické vozidlo pojmom hybridné motorové vozidlo, pričom označenie takéhoto vozidla podľa predmetného číselníka sa v dokladoch vozidla uvádza ako HEV alebo PHEV.
Po prijatí novely zákona zostala definícia vzniku a zániku daňovej povinnosti nezmenená. V prípade vzniku daňovej povinnosti, pri výnimkách zo základného pravidla, podľa ktorých daňová povinnosť vzniká 1. dňom kalendárneho mesiaca po mesiaci, v ktorom došlo k zániku daňovníka bez likvidácie alebo k zmene v osobe daňovníka pri jednom a tom istom predmete dane v jednom a tom istom kalendárnom mesiaci pribudla nová situácia vzniku daňovej povinnosti, ktorou sa rovnako zamedzuje duplicitné zdanenie jedného predmetu dane a tou je vznik daňovej povinnosti u jedného a toho istého daňovníka k jednému a tomu istému predmetu dane – vozidlu, u ktorého počas jedného a toho istého kalendárneho mesiaca došlo k zániku a následne k vzniku daňovej povinnosti.
Súčasne došlo jednak:
k spresneniu už existujúcim dôvodom zániku daňovej povinnosti, týkajúcich sa vyradenia alebo dočasného vyradenia vozidla z evidencie (doplnením o aký druh evidencie ide) a tiež zmeny držiteľa vozidla (zavedenie správneho pojmu a spresnenia vykonania zápisu pri prevode držby vozidla),
k doplneniu novej skutočnosti, na základe ktorej dochádza k zániku daňovej povinnosti v prípade odcudzenia vozidla.
Oznamovacia povinnosť o zániku daňovej povinnosti:
Využiť oznamovaciu povinnosť o zániku daňovej povinnosti možno vtedy, ak pre vozidlo nie sú naplnené rozhodujúce skutočnosti predmetu dane podľa § 2 ods. 1 zákona a súčasne o tomto vozidle nebolo účtované podľa zákona o účtovníctve, vozidlo nebolo evidované v daňovej evidencii podľa zákona o dani z príjmov alebo na vozidlo neboli uplatňované výdavky spojené s jeho používaním.
Od 1.1.2020 sa spresňuje zdaňovacie obdobie (to, v ktorom sa posudzujú podmienky pre následné podanie oznámenia o zániku daňovej povinnosti), a tým je kalendárny rok. Iba v prípade, ak ide o ročné zdaňovacie obdobie, možno využiť podanie oznámenia o zániku daňovej povinnosti, samozrejme za súčasného splnenia zákonom stanovených podmienok pre tento zánik daňovej povinnosti.
Oznámenie o zániku daňovej povinnosti sa uvedie do tlačiva, ktorého vzor na tento účel určí Finančné riaditeľstvo SR a uverejní ho na svojom webovom sídle. V tejto súvislosti sa zánik daňovej povinnosti neuvádza v daňovom priznaní.
Zdaňovacie obdobie „základné“ podľa § 9 ods. 1 sa spája s lehotou na podanie daňového priznania a zaplatenie dane a tým je pevne stanovený termín - 31. január (po uplynutí zdaňovacieho obdobia (kalendárneho roka)) podľa § 9 ods. 2 zákona o dani z motorových vozidiel.
Zákon okrem tohto „základného“ zdaňovacieho obdobia pozná však aj výnimky z ročného zdaňovacieho obdobia, ktoré sa týkajú osoby:
daňovníka, ktorý sa zrušuje bez likvidácie,
daňovníka, ktorý sa zrušuje s likvidáciou,
daňovníka, na ktorého majetok bol vyhlásený konkurz,
daňovníka, ktorý ukončil podnikanie alebo
daňovníka, ktorý zomrel
Novela zákona od 1.1.2020 sa v prípade iného ako ročného zdaňovacieho obdobia týka:
- daňovníka, na ktorého majetok bol vyhlásený konkurz. V tomto prípade ide o povinnosť podať daňové priznanie do jedného mesiaca po uplynutí zdaňovacieho obdobia, ktoré začína prvým januárom a končí posledným dňom kalendárneho mesiaca, v ktorom bol vyhlásený konkurz bez rozlíšenia, podľa ktorej časti zákona č. 7/2005 Z. z. sa postupuje. Osobou, ktorá má povinnosť podať daňové priznanie je následne buď správca alebo daňovník sám (v prípade oddlženia) v nadväznosti na § 159 zákona o správe daní.
- aj prerušenia podnikania, teda nielen daňovníka, ktorý ukončil podnikanie ale aj daňovníka, ktorý prerušil podnikanie a ktorý má povinnosť podať daňové priznanie do jedného mesiaca po uplynutí zdaňovacieho obdobia v trvaní počnúc 1. januárom do posledného dňa kalendárneho mesiaca, v ktorom daňovník prerušil podnikanie.
- daňovníka, ktorý zomrel. V prípade tejto skutočnosti je dedič alebo niektorý z dedičov povinný podať daňové priznanie do 3 mesiacov po uplynutí zdaňovacieho obdobia, ktoré končí posledným dňom kalendárneho mesiaca, v ktorom daňovník zomrel. Rovnaká lehota na podanie daňového priznania platí aj vtedy, ak daňovník zomrie v lehote na podanie daňového priznania. V prípade, ak daňovník zomrie, za zdaňovacie obdobie, v ktorom boli splnené podmienky pre podanie oznámenia o zániku daňovej povinnosti, môže dedič alebo niektorí z dedičov podať namiesto daňovej povinnosti oznámenie o zániku daňovej povinnosti na tlačive, ktorého vzor ustanoví Finančné riaditeľstvo Slovenskej republiky a uverejní ho na svojom webovom sídle.
Povinnosť platenia vyplýva zo sumy predpokladanej dane. Predpokladanou daňou sa rozumie súčet ročných sadzieb daní prináležiacich vozidlám, ktoré sú predmetom dane k 1. januáru zdaňovacieho obdobia a ktoré sa na tento účel upravujú podľa veku vozidla, následne podľa druhu pohonu alebo alternatívneho paliva, pričom do predpokladanej dane sa nezahŕňajú ročné sadzby dane tých vozidiel, ktoré sú od dane oslobodené (vozidlá slúžiace vymedzenému účelu a tým je: poskytovanie záchrany ľudského života a majetku (ide o vozidlá záchrannej zdravotnej služby, banskej záchrannej služby, horskej záchrannej služby, leteckej záchrannej služby a požiarnej ochrany, poskytovanie osobnej pravidelnej dopravy na základe zmluvy o službách vo verejnom záujme a používanie výhradne v poľnohospodárskej výrobe a v lesnej výrobe).
Od 1.1.2020 zákon o dani z motorových vozidiel v súvislosti s porušením zákonného oslobodenia od dane, ktoré sa vzťahuje na vozidlá záchrannej zdravotnej služby, banskej záchrannej služby, horskej záchrannej služby, leteckej záchrannej služby a požiarnej ochrany, alebo používané výhradne v poľnohospodárskej výrobe a v lesnej výrobe zavádza povinnosť zaplatenia pomernej časti dane za tie mesiace, v ktorých k porušeniu zákonného oslobodenia došlo. Ide o zavedenie rovnakého spôsobu výpočtu pomernej časti dane, tak ako je to pri všetkých ostatných vozidlách, ktoré sa nepoužívajú počas celého zdaňovacieho obdobia na podnikanie. U vozidiel použitých mimo výkonu vo verejnom záujme sa pomerná časť dane počíta rovnako, t. j. iba za tie dni, v ktorých sa tieto vozidlá použili mimo výkonu vo verejnom záujme.
Novelou zákona po 1.1. 2020 bola zavedená hranica sumy dane na úhradu vo výške 5 eur. Zavedením predmetnej hranice päť eur pre výslednú vypočítanú daň na úhradu v daňovom priznaní sa deklaruje povinnosť jej zaplatenia vždy, ak presiahne túto hranicu.
Vypĺňania daňového priznania k dani z motorových vozidiel sa použije tlačivo, ktorého vzor ustanovilo MF SR opatrením z 12. novembra 2014 č. MF/21694/2014-725 a ktoré bolo uverejnené vo Finančnom spravodajcovi č. 12
Počítania predpokladanej dane, na základe ktorej sa platia preddavky na daň z motorových vozidiel, platí aj pre zdaňovacie obdobie roku 2017 výnimka, podľa ktorej je možné vozidlá ťahač a náves zaradiť do najbližšej nižšej ročnej sadzby dane, než do akej by patrili podľa hmotnosti a počtu náprav, ak daňovník predpokladá, že vytvorí návesovú jazdnú súpravu. Teda v prípade výpočtu predpokladanej dane postupuje rovnako ako pri vypĺňaní daňového priznania i napriek zneniu § 6 ods. 2 zákona.
Určenia správcu dane sa postupuje v súlade so zákonom o správe daní, teda prioritne miestna príslušnosť správcu dane sa riadi u fyzickej osoby trvalým pobytom a u právnickej osoby jej sídlom. Organizačná zložka nemá postavenie samostatného daňovníka.
Úpravy ročnej sadzby dane je dôležitá väzba na dátum prvej evidencie (rok výroby) vozidla – teda prvý dátum pri celosvetom evidovaní vozidla.
Úpravy ročnej sadzby dane je zvýhodnené ekologicky prijateľnejšie vozidlo – s pohonom na LNG, CNG a vodík a tiež vozidlá s hybridným pohonom.
Daňovníka zamestnávateľa a užívateľa je potrebné rozlíšiť. Zamestnávateľ je daňovníkom vtedy, ak vypláca cestovné náhrady za použitie vozidla zamestnancom. Užívateľom je daňovník vtedy, ak nie je zamestnávateľom, ale na účely podnikania si zapožičiava vozidlo na určenú dobu odplatne alebo bezodplatne, teda nevypláca cestovné náhrady.
Platenia pomernej časti dane sa táto vypočítava za mesiace použitia vozidla na podnikanie a to v súvislosti s definíciou vzniku a zániku daňovej povinnosti.
Rekapitulácia za rok 2019
Vozidlo (motorové a prípojné) vymedzenej kategórie (L, M, N a O), evidované v Slovenskej republike a používané na podnikanie, t. j. vozidlo musí:
patriť do niektorej zo zákonom vymedzených kategórii vozidiel (L, M, N a O) pričom kategória vozidiel predstavuje rovnaké konštrukčné znaky radu vozidiel, ak ide o vozidlo inej kategórie napr. kolesový traktor (T) alebo pásový traktor © alebo pracovný stroj (P) alebo snežný skúter (LS) alebo iná kategória V(inde neuvedená),
byť evidované v Slovenskej republike podľa smernice o používaní ťažkých nákladných vozidiel 1999/62/ES v čl. 3 a 5 že sa daň za vozidlá (DzMV) sa vyberá v krajine kde je zavedená, odstránenie dvojitého zdanenia jedného predmetu dane,
byť používané na podnikanie (podľa § 2 Obchodného zákonníka alebo § 6 ods. 1 zákona č. 595/2003 Z. z. o dani z príjmov v znení neskorších predpisov (ďalej len „zákon o dani z príjmov“) alebo na činnosti, z ktorých plynúce príjmy sú predmetom dane z príjmov podľa § 6 ods. 2 zákona o dani z príjmov (ďalej len „podnikanie“) – teda na sústavnú činnosť vykonávanú podnikateľom.
Ktoré je najdôležitejšie kritérium týkajúce sa vozidla, na základe ktorého daňovník určí ročnú sadzbu dane? ?
Dátum prvej evidencie vozidla (rok výroby). Údaj daňovník zistí z dokladov vozidla (osvedčenie o evidencii časť I a časť II)
Daňovníkom je fyzická osoba alebo právnická osoba (ďalej len „osoba“), v závislosti od toho, kto je zapísaný v osvedčení o evidencii časť I a časť II (ďalej len „dokladoch o vozidle“) ako držiteľ. Podľa zápisu v dokladoch vozidla môže byť potom táto osoba daňovníkom nielen v polohe držiteľa (ak je zapísaná ako držiteľ osvedčenia), ale aj v polohe užívateľa. V polohe užívateľa môže byť osoba daňovníkom v prípadoch, ak použije na podnikanie vozidlo osoby, ktorá bola zrušená, zanikla, zomrela alebo nepoužíva vozidlo na podnikanie.
Je potrebné rozlíšenie osoby daňovníka, ak ide o prenájom medzi dvomi podnikateľmi, ak ide o prenájom vozidla medzi podnikateľom a nepodnikateľom, operatívny leasing a finančný leasing.
V postavení (užívateľa) je aj zamestnávateľ, ak vypláca cestovné náhrady podľa zákona č. 283/2002 Z. z. o cestovných náhradách v znení neskorších predpisov (ďalej len „zákon o cestovných náhradách“) zamestnancovi za použitie vozidla, ktoré sa však nepoužíva na podnikanie či už samotným zamestnancom alebo inou osobou v čase, keď zamestnávateľ vypláca zamestnancovi cestovné náhrady.
Kedy vzniká daňová povinnosť?
Vznik daňovej povinnosti upravený v § 8 ods. 1 zákona nie je viazaný na prvý deň kalendárneho roka, ale na prvý deň kalendárneho mesiaca, v ktorom boli splnené podmienky pre zdanenie vozidla uvedené v § 2 ods. 1 zákona. Na základe uvedeného môže daňová povinnosť vzniknúť aj kedykoľvek počas zdaňovacieho obdobia. Ide napríklad o zakúpenie nového vozidla a jeho začatie používania na podnikanie, alebo ide o prenájom vozidla uzavretý s osobou – nepodnikateľom.
Sú nejaké špecifiká v prípade vzniku daňovej povinnosti?
Vznik daňovej povinnosti je osobitne upravený v prípade zmeny v osobe daňovníka pri tom istom predmete dane v jednom a tom istom kalendárnom mesiaci. Ak dôjde k zmene v osobe daňovníka pri tom istom predmete dane (v jednom kalendárnom mesiaci), novému daňovníkovi daňová povinnosť vzniká prvým dňom mesiaca nasledujúceho po mesiaci, v ktorom k tejto zmene dôjde. Takto určený vznik daňovej povinnosti sa týka vzťahu medzi dvomi daňovníkmi, nie medzi daňovníkom a osobou, ktorá daňovníkom nie je (osoba – nepodnikateľ).
Kedy zaniká daňová povinnosť?
Zánik daňovej povinnosti je tiež viazaný na deň, konkrétne posledný deň mesiaca, v ktorom došlo ku niektorej zo skutočností vymedzených v § 8 ods. 2 zákona ( k vyradeniu vozidla, či už trvalému alebo dočasnému, k ukončeniu alebo prerušeniu podnikania, k ukončeniu použitia vozidla daňovníkom v polohe ( užívateľa -prenájom vozidla od osoby nepodnikateľa) alebo zamestnávateľa - ak zamestnanec použil vozidlo, za ktoré mu zamestnávateľ vyplatil cestovné náhrady), k zániku daňovníka bez likvidácie alebo k zmene v osobe daňovníka počas jedného kalendárneho mesiaca pri tom istom predmete dane (vozidle).
Sú aj nejaké vozidlá vymedzených kategórií zo zákona oslobodené?
Vozidlá vymedzených kategórií používané na podnikanie sú síce predmetom dane, ale zo zákona sú oslobodené, ak ich účel využitia súvisí s ochranou ľudského zdravia alebo majetku, tiež ak výhradne slúžia na poľnohospodársku výrobu alebo lesnú výrobu alebo sa nimi zabezpečuje pravidelná autobusová doprava vykonávaná vo verejnom záujme na mestských alebo prímestských linkách. Ak ide o vozidlo diplomatických misií alebo konzulárnych úradov, toto je zo zákona oslobodené od dane za podmienky, že je zaručená vzájomnosť poskytnutia takéhoto oslobodenia.
Ako sa platí daň za vozidlo v prípade celoročného použitia vozidla a v prípade jeho použitia iba časť zdaňovacieho obdobia?
Na základe vymedzenia vzniku a zániku daňovej povinnosti a vo väzbe na skutočné použitie vozidla na podnikanie počas zdaňovacieho obdobia, daňovník pri podaní daňového priznania zaplatí daň alebo pomernú časť dane.
Vzhľadom na skutočnosť, že daň z motorových vozidiel daňovník platí za zdaňovacie obdobie, ktorým je spravidla kalendárny rok, po uplynutí tohto zdaňovacieho obdobia, je povinný vysporiadať daňovú povinnosť formou podania daňového priznania a daň aj skutočne zaplatiť. Ak je vozidlo používané počas celého roka, daňovník podľa zákonom vymedzeného základu dane (či už podľa objemu valcov motora v cm3 pre osobné automobily alebo podľa najväčšej prípustnej celkovej hmotnosti a počtu náprav pre úžitkové vozidlá alebo podľa výkonu motora v kW pre elektromobily) určí ročnú sadzbu dane uvedenú v prílohe č.1, ktorá je súčasťou zákona. Pri výpočte dane však túto určenú ročnú sadzbu dane „podrobí“ úprave a to predovšetkým podľa jedného univerzálne nastaveného kritéria, ktorým je dátum prvej evidencie vozidla. Následne upraví ročnú sadzbu dane podľa druhu pohonu vozidla alebo podľa druhu použitého alternatívneho paliva a úplne na záver podľa toho, či bolo vozidlo použité v kombinovanej doprave.
Ak by sa však vozidlo nepoužívalo na podnikanie počas celého zdaňovacieho obdobia, je potrebné pre výpočet dane, ročnú sadzbu dane (upravenú v závislosti od veku vozidla a následne použitého druhu paliva alebo pohonu vozidla a použitia v kombinovanej doprave) prepočítať v závislosti od skutočnej doby používania vozidla na podnikanie. Dôvodom môže byť napr. vznik alebo zánik daňovej povinnosti, vznik alebo zánik oslobodenia od dane počas zdaňovacieho obdobia.
Existujú výnimky pre zdaňovacie obdobie a následné podanie daňového priznania a zaplatenia dane?
Daň, alebo pomernú časť dane, daňovník zaplatí najneskôr v lehote na podanie daňového priznania, t. j. do 31. januára po uplynutí zdaňovacieho obdobia. Táto všeobecná formulácia podávania daňového priznania s rovnakým určením lehoty na zaplatenie dane sa netýka osôb, ktoré majú inak určené zdaňovacie obdobie, končiace niektorým z dôvodov určených zákonom v ustanovení § 9 ods. 3 až 7 zákona:
Ide o osobu daňovníka, ktorý: zanikol bez likvidácie, sa zrušuje bez likvidácie, na ktorého majetok bol vyhlásený konkurz alebo ukončil podnikanie.
Pre tieto osoby sa zdaňovacie obdobie končí posledným dňom mesiaca, v ktorom došlo k rozhodujúcej skutočnosti určujúcej špecifickú situáciu zániku daňovej povinnosti. Následne povinnosť podať daňové priznanie je do jedného mesiaca po takto určenom zdaňovacom období osobou, ktorej to zákon ukladá:
právnym nástupcom (pri zániku daňovníka bez likvidácie)
likvidátorom (pri zrušení daňovníka s likvidáciou)
správcom konkurznej podstaty (ak bol na majetok vyhlásený konkurz)
daňovníkom (ak ukončil podnikanie).
Osobitným posúdením zdaňovacieho obdobia je úmrtie daňovníka, kedy kalendárnym mesiacom, v ktorom daňovník zomrel zaniká daňová povinnosť. Podať daňové priznanie je na dedičovi, alebo ak je viac dedičov, na niektorom z nich, a to do troch mesiacov po mesiaci v ktorom daňovník zomrel. Ten kto má povinnosť v takomto prípade podať daňové priznanie za zomrelého, môže požiadať o predĺženie lehoty na podanie daňového priznania a to najneskôr 15 dní pred uplynutím pôvodne stanovenej lehoty.
Komu daňovník podá daňové priznanie po uplynutí zdaňovacieho obdobia?
Vzhľadom na vymedzenie daňovníka dane z motorových vozidiel je na fyzickej osobe alebo právnickej osobe, aby po uplynutí zdaňovacieho obdobia daňové priznanie k dani z motorových vozidiel podala správcovi dane – daňovému úradu a to podľa základných zásad určenia miestnej príslušnosti obsiahnutej v daňovom poriadku. Ak je daňovníkom fyzická osoba, miestna príslušnosť správcu dane sa riadi miestom jej trvalého pobytu, ak ide o právnickú osobu, miestna príslušnosť správcu dane sa riadi jej sídlom. Ak právnická osoba podniká prostredníctvom organizačnej zložky, daňovníkom je právnická osoba, nakoľko organizačná zložka stratila štatút samostatného daňovníka prijatím zákona. Ak ide o používanie vozidla zamestnanca na pracovné cesty, za ktoré zamestnávateľ vypláca cestovné náhrady (a súčasne je splnená podmienka, že toto vozidlo nie je zamestnancom používané na „jeho“ podnikanie alebo inou osobou, ktorá vozidlo na tento účel zapožičal) daňovníkom je zamestnávateľ, teda fyzická alebo právnická osoba.
Pomôcka k preddavkom na daň na rok 2020
Predpokladaná daň na 2020.XLS Veľkosť dokumentu: 0.07 MB